Honde val kleuter tuis aanNetcare se ambulansdiens. (Foto: Verskaf) ŉ Kleuter en sy ma is Sondag by hul huis in Pretoria deur twee honde aangeval. ŉ Familielid het Netcare 911 Sondag teen 17:30 ontbied nadat twee groot honde die vyfjarige kind en sy ma by hul huis in Elarduspark aangeval het. Volgens Shawn Herbst, woordvoerder van Netcare se nooddienste, is dit die gesin se eie honde wat die twee aangeval het. Dit is nie bekend watter ras die honde is nie. “Die twee honde het glo met mekaar begin baklei toe die vyfjarige na die huis koers gekies het. Die twee honde het toe hul aandag op die kind gevestig en hom begin byt. Die ma van die kind het probeer ingryp en is ook verskeie kere gebyt.” Volgens Herbst het die kind ernstige trauma opgedoen. “Albei pasiënte is deur Netcare 911se paramedici op die toneel behandel. Nadat hulle gestabiliseer is, is hulle per ambulans na die naaste hospitaal vervoer vir verdere mediese sorg.”